BANSKÁ BYSTRICA. Na Špecializovanom trestnom súde (ŠTS) v Banskej Bystrici dnes pokračoval proces so siedmimi obžalovanými, ktorých špeciálna prokuratúra viní zo šiestich vrážd z rokov 1998 a 1999 Eduarda a Roberta Diničovcov, Romana Deáka, Alojza Házyho, Dalera Hlavačku, Miloša Piliara a tiež zo založenia, zosnovania a podporovania zločineckej skupiny. Pred senátom ŠTS dnes vypovedala exmanželka zavraždeného podnikateľa Deáka Sofia Malchárková, v súčasnosti manželka exministra hospodárstva.
Z objednávky vraždy Deáka u gangu sýkorovcov obžaloba viní podnikateľa Mareka T., ktorého nedávno prepustili z väzby na slobodu. Motívom mal byť majetkový prospech i snaha získať Deákov podiel, ktorý mal spoločne s bratmi Diničovcami v prípade objektu na Kollárovom námestí v Bratislave. Marek T. to popiera a tvrdí, že je nevinný.
Výhražné listy exmanželke
Ako svedkyňa vypovedala, v čase vraždy Deáka boli v rozvodovom konaní a ona s ním vtedy už nežila. Manželmi boli asi rok a o rozvod údajne požiadala ona sama. Rozviesť ich už nestihli. Po jeho smrti sa nejaký čas starala o jeho majetok. Malchárková uviedla tiež, že v čase dedičského konania dostávala výhražné listy, plné vulgarizmov, aby sa nestarala o dedičstvo. Písmená vraj boli vystrihnuté z časopisov.
Poznamenala, že Marek T. mal s Deákom spoločné obchody a priatelili sa. Po smrti Deáka ju mal zavolať na stretnutie na bratislavské kurty, kde jej vraj ponúkol pomoc s riešením manželovho majetku v jej prospech. Sľúbil jej sedem až osem miliónov slovenských korún.
Marek T. označil výpoveď svedkyne za klamstvo a pripomenul jej, kto koho volal na súkromné stretnutie ešte počas života Deáka, čo Malchárková ostro poprela. Jeho obhajcovia svedkyni ukázali kúpne zmluvy týkajúce sa napríklad predaja pozemkov, z ktorých mala profitovať jej rodina. Reagovali tak v súvislosti s jej tvrdením, že ona s majetkom Deáka hýbať nemohla a nemala vraj z neho žiadny prospech.
Obžalovaný Marek T. ešte na začiatku procesu vyhlásil: "K Romanovi som prechovával rešpekt. Od roku 1996 sme už nemali žiadne spoločné obchodné aktivity. Nemal som aké peniaze od neho žiadať. Tento motív nemá žiadny racionálny základ, rovnako ani snaha získať Deákov podiel. On sa ho chcel zbaviť, mohol som ho od neho pokojne kúpiť. Nebol predložený ani jeden objektívny dôkaz, že by som profitoval z jeho smrti."
Rodičia výpoveď nevesty spochybnili
Manželia Deákovci, rodičia zavraždeného Romana, chodia na ŠTS do Banskej Bystrice pravidelne. Výpoveď svojej bývalej nevesty spochybnili a pred médiami ju nazvali "chuderou". Na súde sa dnes vzájomne ani len nepozdravili. Deákovci Malchárkovej vyčítajú, že sa "nabalila na synovom majetku".
"Na tých pozemkoch sme pripravovali stavbu domu, kde by sme bývali celá rodina spolu. Vložili sme do toho naše peniaze, už sa na tom pracovalo a všetko je preč. Prijali sme ju do rodiny, syna i nás podviedla," uviedla Viera Deáková. Neverí tiež, že by ju syn prehováral, aby sa k nemu vrátila a ešte aj posielal peniaze, ako vypovedala pred senátom.
Na hlavnom pojednávaní sedia na lavici obžalovaných zo siedmich mužov iba štyria - Martin K., prezývaný Rybička, ktorý čelí obžalobe z účasti na vražde Romana Deáka a členstva v zločineckej skupine. Ten hneď v prvý deň procesu (20.1.) urobil vyhlásenie o svojej vine. Ďalšími sú Alojz K., známy ako Lojzo Čistič, Ivan C., prezývaný Vinco-Vincko a Marek T.
Údajný šéf gangu sýkorovcov Róbert L., známy pod prezývkou Kýbel, je na úteku, rovnako ako Martin B., prezývaný Rus. Koná sa voči nim ako ujdeným. Ďalší obžalovaný Jozef R., nazývaný Potkan, požiadal senát ŠTS, aby pojednával v jeho neprítomnosti.